עדויות מהפיגוע בפריז: "הסתרנו לקוחות במרתף המסעדה"
קולות הירי ערערו אמש (ה') את השלווה בשדרה המפורסמת שאנז אליזה שבפריז. ברגע שהחל פיגוע הירי בשדרה, תיירים רבים ואזרחים מקומיים נסו על נפשם ומיהרו למצוא מקום להתחבא בו וקיוו שהכדורים לא ימצאו אותם. "אנשים רצו, התנגשו זה בזה, קרסו לתוך שולחנות", סיפרה אישה בת 39 שהייתה במסעדה סמוך לשדרה. "אף אחד לא הבין מה קורה, במיוחד לא התיירים", אמרה האישה, שביקשה להישאר בעילום שם. "המלצרים במסעדה אמרו לנו לצאת מהחלק האחורי, אבל לא הייתה שם יציאה אז התחבאנו בחצר". עדה נוספת סיפרה: "הם רצו, רצו, חלק בכו".
ברגעים שלאחר הירי אנשים הסתתרו בכל מקום שרק יכלו. חלקם מצאו מקום במסעדות ובחנויות, אחרים רצו לבית הקולנוע שבמורד השדרה המפורסמת בעולם."שמעתי יריות והלכתי לראות מה קרה", אמר מהדי, יועץ תקשורת שהיה בשדרה. "ראיתי שתי גופות על הקרקע ואנשים צועקים, רצים לכל עבר. פחדתי, עזבתי הכול, אפילו לא שילמתי את החשבון".קלוג, עד ראייה נוסף, תיאר: "זה היה טרוריסט. הוא יצא החוצה מהרכב עם קלצ'ניקוב והתחיל לירות. הוא היה יכול לירות לכיוון המדרכה וככה להרוג הרבה אנשים, אבל הוא הזעיק את השוטרים, שלמרבה המזל הרגו אותו".
עד נוסף אמר: "ראיתי מישהו שיורה על השוטרים. הם השיבו אש והרגו אותו. הוא נפל על הרצפה ואז הגיעו למקום כוחות ההצלה". הוא הוסיף: "זה היה בין החנות של זארה ל-crs. הגיע למקום ואן שחנה ואז האיש יצא והתחיל לירות על השוטרים. אני חושב שהשוטר נהרג במקום והשותפים שלו ירו בחזרה והרגו את המחבל". מנהל מסעדה בסמוך לשדרה סיפר: "היינו צריכים להסתיר את הלקוחות שלנו במרתף".איזבל, תיירת אוסטרלית בת 34, סיפרה שהיא לא יכולה להגיע למקום שבו היא מתאכסנת בעיר, בגלל שהמשטרה חסמה את המעבר אחרי הפיגוע. "אני רק רוצה להגיע הביתה", היא אמרה.